作者:白居易
標題:洛中偶作
內容:五年職翰林，四年蒞潯陽。一年巴郡守，半年南宮郎。二年直綸閣，三年刺史堂。凡此十五載，有詩千餘章。境興周永珍，土風備四方。獨無洛中作，能不心悢悢。今為青宮長，始來遊此鄉。裴回伊澗上，睥睨嵩少傍。遇物輒一詠，一詠傾一觴。筆下成釋憾，卷中同補亡。往往顧自哂，眼昏須鬢蒼。不知老將至，猶自放詩狂。